**ELŐTERJESZTÉS**

**Szombathely Megyei Jogú Város Közgyűlésének**

**2018. február 15-i ülésére**

**Javaslat településrendezési eszköz módosításához kapcsolódó döntések meghozatalára**

Szombathely Megyei Jogú Város Közgyűlése a 355/2017. (XII.14.) Kgy. számú határozatával a Szombathely-Sé összekötő kerékpárút nyomvonalának és a Jókai úti kerékpárút nyomvonalának területét - A TOP-6.4.1-15-SH1-2016-00001 azonosító számú „Szombathely Megyei Jogú Város kerékpárosbarát fejlesztése” projekt pályázati támogatása és a beruházás megvalósítása érdekében-, valamint a Király Sportlétesítmény területét a tervezett bővítés érdekében kiemelt fejlesztési területté nyilvánította.

A Közgyűlés felkért a felülvizsgálat kapcsán szükséges tervek és az azokat alátámasztó munkarészek elkészíttetésére, az egyes kezdeményezések esetében szükséges jogszabály szerinti eljárások lefolytatására, és előzőek eredményének a Közgyűlés elé terjesztésére.

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Kormányrendelet (a továbbiakban: Kormányrendelet) 32. § (6) bekezdés c) pontja értelmében *„A településrendezési eszköz egyeztetése tárgyalásos eljárás szerint történik, amennyiben a településrendezési eszköz módosítása a képviselő-testület döntésével kiemelt fejlesztési területté nyilvánított területen, beruházás megvalósítása miatt indokolt.”*

A Kormányrendelet 42. § (1) bekezdése alapján „*Tárgyalásos eljárás esetén a polgármester a településrendezési eszköz tervezetét a végső szakmai véleményezési szakasz kezdeményezése előtt véleményezteti a partnerekkel a 29/A § szerint.”*

Szombathely Megyei Jogú Város Önkormányzata Közgyűlésének a partnerségi egyeztetés részletes szabályairól szóló 19/2017.(XI.2.) önkormányzati rendelet (a továbbiakban: Partnerségi rendelet) 3. § (4) bekezdése értelmében a településrendezési eszköz tárgyalásos eljárásban történő módosítása során a partnerségi egyeztetésben a közműszolgáltatók, a Szombathelyi Szépítő Egyesület, a Szombathelyi Civil Kerekasztal, a Rumi Rajki Műpártoló Kör, valamint az önkormányzati képviselők vehetnek részt.

A partnereket a Partnerségi Rendelet 5. § c) pontjában foglaltak szerinti elektronikus tárhelyen, továbbá a 7. §-nak megfelelően elektronikus úton is tájékoztattam.

A Rumi Rajki Műpártoló Kör és a Szombathelyi Szépítő Egyesület élt a véleményezés lehetőségével. Állásfoglalásaikat, amelyekben a Jókai úti kerékpárút kialakítását nem támogatják az előterjesztés 1a. és 1b. melléklete tartalmazza.

A partnerségi egyeztetés során beérkezett véleményék elfogadását az alábbi indokolás alapján nem javaslom:

1. A kerékpárút nyomvonalának szervizúton történő vezetése esetében - a fenntartási munkák (síkoság-mentesítés) miatt - mindenképpen térkőburkolattal kiépített útnak kell lennie. A szervizút vegyes forgalmú út, így a kerékpárutat a vegyes forgalomnak megfelelő pályaszerkezetű méretezettségben kellene kiépíteni. A kerékpárút szervizútra történő rávezetése - plusz hosszirányú kiépítése, és a megfelelő pályaszerkezet megépítése - jóval nagyobb költséget jelent, mint egy kisebb hosszban és csak kerékpárforgalomnak megfelelő pályaszerkezetben megépített kerékpárút megvalósítása.
2. A gyakorlati tapasztalat azt támasztja alá, hogy a napi használat során a kerékpáros forgalom nem veszi igénybe a közúttól kitérővel kialakított nyomvonalat, hanem az továbbra is a közúton történik, ezáltal a beruházás során megvalósuló fejlesztés nem töltené be tervezett funkcióját. Ezen szakmai álláspont miatt került a tervezés során a nyomvonal kijelölésre a közút mellett, de a park elsődleges funkciójának, a sétaútvonalak nyomvonalának és a meglévő fás szárú növényzetének figyelembe vételével.

A Kormányrendelet 29/A § (2) bekezdés d) pontja, valamint a Partnerségi Rendelet 5. § d) pontja értelmében az elkészült településrendezési eszköz tervezetét a 2018. január 31-én 15 órakor tartott lakossági fórumon ismertettem.

A Kormányrendelet 29/A § (4) bekezdés ba) pontja értelmében az észrevételeket, javaslatokat a lakossági fórumon szóban, illetve a lakossági fórumtól számított 8 napon belül lehetett papír alapon vagy elektronikusan megtenni.

A lakossági fórum jegyzőkönyvét az előterjesztés 2. melléklete tartalmazza. A fórumot követően írásos észrevétel, javaslat a megadott határidőben nem érkezett.

A Szabályozási Terv módosításának tervezetét az előterjesztés 3. mellékletét képező munkafüzet tartalmazza, amely terjedelme miatt csak elektronikusan kerül megküldésre. Elérhetősége: [www.szombathely.hu/kozgyulés/e-kozgyules/2017](http://www.szombathely.hu/kozgyul%C3%A9s/e-kozgyules/2017).

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. február „ ”**

 **/: Dr. Puskás Tivadar :/**

**HATÁROZATI JAVASLAT**

**.…/2018. (II. 15.) Kgy. számú határozat**

1. Szombathely Megyei Jogú Város Közgyűlése megismerte a Szombathely-Sé összekötő kerékpárút és a Jókai úti kerékpárút nyomvonalának kijelölése, valamint a Király Sportlétesítmény területének tervezett bővítése érdekében történő településrendezési eszköz módosítása során, a partnerségi egyeztetés folyamán beérkezett véleményeket. Az észrevételekben foglaltakkal a Közgyűlés nem ért egyet, és az előterjesztésben szereplő indokolás alapján a véleményekre adott válaszokat elfogadja.
2. A Közgyűlés felkéri a polgármestert, hogy a településrendezési eszköz tervezett módosítására vonatkozóan az állami főépítész záró szakmai véleményét kérje meg.
3. A Közgyűlés felkéri a polgármestert, hogy a településrendezési eszköz elfogadására vonatkozó határozati javaslatot és rendelet-tervezetet terjessze a Közgyűlés elé.

**Felelősök:** Dr. Puskás Tivadar polgármester

 Illés Károly alpolgármester

(A végrehajtás előkészítéséért:

Lakézi Gábor városi főépítész, osztályvezető)

**Határidő:** 1. pont vonatkozásában: azonnal

 2. pont vonatkozásában: 2018. február 22.

 3. pont vonatkozásában: 2018. április 26.